פרוטוקולים/ועדת חוקה/4040

ירושלים, י"ב בכסלו, תשס"ב

27 בנובמבר, 2001

**הכנסת החמש-עשרה** נוסח לא מתוקן

**מושב שלישי**

**פרוטוקול מס' 385**

**מישיבת ועדת החוקה, חוק ומשפט**

## יום שני, ד' בכסלו התשס"ב (19 בנובמבר 2001), שעה 10:00

**סדר היום:** הצעת חוק קביעת שמות רחובות וכיכרות (תיקוני חקיקה), התשס"ב-2001, של חבר הכנסת אופיר פינס-פז

**נכחו:**

**חברי הוועדה**: אופיר פינס-פז - היו"ר

דוד טל

יוסף לפיד

**מוזמנים**: עו"ד אביטל שטרנברג - משרד המשפטים, מנהלת מחלקה לייעוץ וחקיקה

יחזקאל לביא - משרד הפנים, מנהל מח' אסטרטגיה

עו"ד נעמה אלבה - משרד הפנים, לשכה משפטית

עו"ד דינה דומיניץ - משרד הפנים, לשכה משפטית

חיים צ'סלר - הסוכנות היהודית, גזבר

**יועץ משפטי**: שלמה שהם

(מתמחה - דרור קרידי)

**מנהל/ת הוועדה**: דורית ואג

**קצרנית**: אסתר מימון

**הצעת חוק קביעת שמות רחובות וכיכרות (תיקוני חקיקה), התשס"ב-2001,**

### של חבר הכנסת אופיר פינס-פז

היו"ר אופיר פינס:

אני פותח את ישיבת ועדת החוקה, חוק ומשפט. על סדר-היום: הצעת חוק קביעת שמות רחובות וכיכרות (תיקוני חקיקה), התשס"ב-2001, אישור לקריאה שנייה ושלישית.

הנחתי על השולחן מכתב נוסף של המרכז לשלטון מקומי, שמודיע שהוא תומך בהצעת החוק לקריאה שנייה ושלישית. רשמנו את ההודעה הזאת בפנינו.

קודם כול, אני רוצה להביא בפניכם את ההתייחסות מהמליאה. חברי הכנסת במליאה הציעו כמה וכמה דברים: דבר ראשון, להרחיב את הצעת החוק לא רק לרחובות ולכיכרות, אלא לכל מבני הציבור שנקראים בפרוצדורה על-ידי מועצת העיר, על שמם של נבחרים, זה כולל: גנים ציבוריים, ספריות, מתנ"סים ובתי הספר. אני מסייג את זה לבדיקה אחר כך של שלמה שהם, כי אני מדבר רק על מה שהרשות המקומית קובעת. אם משרד החינוך קובע שם של בית ספר, אני לא רוצה להיכנס לזה. אם מישהו אחר קובע שם של מתנ"ס, אני לא רוצה להיכנס לזה. רק מה שקשור לרשות המקומית. אני לא רוצה להתפזר לרשויות אחרות. אם זה גורם אחר, זה לא יהיה בחוק.

הגורם המאשר במועצת העיר הוא מועצת עיר, בהמלצה של ועדת שמות או כל ועדה אחרת. השאלה אם מועצת העיר מאשרת את שם המוסד. אם כן - בחוק, אם לא - לא בחוק. דבר שני, השאלה האם הרשות המקומית חייבת בהיוועצות, או חייבת להגיע להסכמה עם המשפחה.

שלמה שהם:

קבעת "בן זוג, ילד, הורה, אח או נכד". השאלה מה קורה אם יש סתירה ביניהם? מה קורה אם אחד אומר כן ואחד אומר לא? סעיף 24(ב) אומר "לא תשנה שמו של רחוב או חלק ממנו, אלא אם כן התמלאו כל אלה: הודעה על כוונה" וכן הלאה, ואתה מוסיף בפסקה (2), "תאפשר להופיע בפניה או בפני ועדה ולהשמיע את טענותיה". זה רק בשביל להשמיע את טענותיהם.

היו"ר אופיר פינס:

לכן זה לא משנה אם יש מחלוקת.

אני מציע שיהיה מדובר רק על אנשים שהם בארץ, כי לך חפש אנשים בחוץ-לארץ.

אביטל שטרנברג:

קרובי משפחה של לינקולן, למשל, כשאתה משנה את שם הרחוב. "ככל הניתן" זה בסדר.

היו"ר אופיר פינס:

אמרו חברי כנסת בדיון שהם רוצים שזה יהיה רק חובת היוועצות עם מי שנמצאים בארץ.

אביטל שטרנברג:

יש לי שתי הערות. האחת, לסיטואציה שבה אנחנו מפעילים את הצעת החוק. היות שהיא משובצת בסעיף קטן (ב), בעצם אנחנו מדברים רק על שינוי שם רחוב ולא על קריאתו בפעם הראשונה, ולדעתי צריך להחיל את הצעת החוק גם על קריאתו בפעם הראשונה.

היו"ר אופיר פינס:

ואז אתה עושה תיקון עקיף לחוק אחר.

אביטל שטרנברג:

זה לא לחוק אחר, זה באותו סעיף, רק שצריך להכניס לסעיף קטן נוסף.

היו"ר אופיר פינס:

מייד תראי שאני לא מדבר רק החלפת שם, יש לי עוד סעיף.

אביטל שטרנברג:

אני מדברת על קריאה ראשונה. למשל, מקימים שכונה חדשה, ועומדים לקרוא לרחוב בשם.

היו"ר אופיר פינס:

יש גם שכונות.

אביטל שטרנברג:

אני לא יודעת אם ניתן לשכונות שמות פורמליים, אבל צריך לברר.

שלמה שהם:

בדרך כלל לשכונות, הקבלנים נותנים את השמות.

היו"ר אופיר פינס:

יש "רמות אשכול" וכן הלאה.

אביטל שטרנברג:

אני לא בטוחה שזה שם שנתנה הרשות המקומית.

היו"ר אופיר פינס:

על-פי אותו עיקרון שציינתי, שכונה, שנקבע שמה במועצת העיר, דינה היא כדין רחוב שנקבע שמו במועצת העיר.

אביטל שטרנברג:

השוויתי לדברי חקיקה אחרים, שמתייחסים לקרובים, וחשבתי שאולי ראוי לשקול הוספה, למשל, של דוד, חותן, חם, גיס ובני זוגם, לרבות חורג ומאומץ, משום שלפעמים יש סיטואציה שאין בני משפחה מהמשפחה הגרעינית.

היו"ר אופיר פינס:

זאת הגזמה. יכול להיות שאת צודקת, אז יבואו לחוקק עוד 10-20 שנים. נין אפשר להוסיף.

יחזקאל לביא:

הצעת החוק הזאת נוגעת בנושא, עד כמה שאני יודע, של מקרה פרטי אחד שהיה, שבו רשות מקומית ביקשה, ומשפחה סירבה. אני מכיר את משרד הפנים לפני ולפנים, ואני לא זוכר שהיה מקרה כזה.

רשויות כבר לא מתרחבות, הן נשארות באותו מספר רחובות שיש להן, וקורה מה שקורה, ונפטר מישהו חשוב, ורוצים לשנות את השם או חלק משם הרחוב.

אביטל שטרנברג:

ההצעה היא על שינוי השם.

היו"ר אופיר פינס:

גם קביעת שם וגם שינוי שם.

אביטל שטרנברג:

הצעת החוק מתייחסת רק לשינוי שם. המיקום של הסעיף הוא כזה שמדבר רק על שינוי ולא על קביעת שם.

היו"ר אופיר פינס:

נשנה את זה, שזה יחול על שני המצבים.

יחזקאל לביא:

מתחיל להיווצר מצב, שמספר הרחובות נשאר נתון קבוע ומספר המתים עולה, ואז מתחילים להחליף שמות, וזה פוגע במשפחות קיימות.

היו"ר אופיר פינס:

התופעה מוכרת. לצערי, התוודענו אליה לאחרונה בבני-ברק, עם פטירתו של הרב שך.

יחזקאל לביא:

זה היה כבר לפני כן.

היו"ר אופיר פינס:

הרבה לפני כן, רק כשבאופן פומבי, ציבורי ותקשורתי נתקלנו בעניין הזה בבני-ברק לאחר פטירתו של הרב שך שהלך לעולמו, ורצו להנציח אותו בבני-ברק, שזה מקובל, למרות שבדרך כלל הרשויות לוקחות לעצמן פסק זמן מסוים, בין שלוש לחמש שנים, אבל החליטו פה מיידית. מה הבעיה? הבעיה היא שהחליטו לקצר את רחוב הרצל, לחתוך חלק ממנו לטובת העניין הזה. והיתה תחושה של ציבור חילוני וציבור ציוני שזאת החלטה שגויה, שלא לומר שנעשתה במזיד, דווקא, אפילו בקרב חרדים שמעתי ביקורת על ההחלטה הזאת.

יש לזה שני היבטים: היבט אחד, דיברנו עליו. כשזה קורה עם הרב שך ועם הרצל, זה מעורר סערה ציבורית, אבל זה קורה ביומיום, כשמחליפים סתם שם של אדם על רחוב בשם של אדם אחר, כי ההוא בנה את העיר לפני 100 שנים, וזה בנה את העיר ב-20 השנים האחרונות, ומחליפים. לזה הצעת החוק נותנת מענה.

לגבי גדולי האומה. אני רוצה להוסיף סעיף מפורש, שכאשר רשות מקומית רוצה להחליף שם של אחד מגדולי האומה - הרצל, ראשי ממשלות לשעבר, נשיאי ישראל וכדומה - יש הגדרה. למיטב ידיעתי, לשאלה מיהם גדולי האומה, פה לא תהיה התייעצות, פה יצטרכו לקבל אישור של ועדת שרים לענייני טקסים וסמלים, משום שבעיני, האנשים האלה הם סמל. שום רשות מקומית לא יכולה לעשות דין לעצמה ולבטל. אם אתה לא קובע שם של רחוב על שם ז'בוטינסקי או בן-גוריון או בגין - לא קבעת, אבל מרגע שקבעת ואתה מבטל, זה כבר עניין לא פשוט.

דורית ואג:

איך אתה מסביר את בית-החולים בלינסון?

היו"ר אופיר פינס:

בלינסון הוא לא מגדולי האומה. הוא היה איש גדול, אבל הוא לא מגדולי האומה. לגדולי האומה יש הגדרה.

יחזקאל לביא:

יש הגדרה אחת ויחידה בוועדת השרים לסמלים וטקסים שנקראת "סגל א'", והיא, "יעני", אלה שנחשבים לרמה העליונה ביותר במדינת ישראל.

היו"ר אופיר פינס:

הזמנתי את יושב-ראש הוועדה, השר דני נווה, הוא לא רצה או לא יכול היה להופיע. אני לא יודע אם יש הגדרה מי הם גדולי האומה.

יחזקאל לביא:

אין הגדרה.

היו"ר אופיר פינס:

אנחנו נגדיר לצורך הצעת החוק הזאת. צריך לדבר ברמה של ראשי-ממשלות, נשיאי ישראל.

שלמה שהם:

השאלה היכן הגבול. מה לגבי פינסקר ואישים דומים? תהיה בעיה קשה של הגדרה. יכול להיות שאפשר להשאיר גם את זה לאותה ועדה. אני אחשוב על זה.

חיים צ'סלר:

יש קריטריון למי יכול להיקבר בחלקת גדולי האומה.

דורית ואג:

ראשי-ממשלות, נשיאים, יושבי-ראש כנסת.

חיים צ'סלר:

ויושב-ראש הסתדרות ציונית.

שלמה שהם:

אני מדבר על אנשים שהרחובות כבר קרויים על שמם, שהיו, למשל, מאבות הציונות, והיום הם לא ממלאים תפקיד כראשי ממשלות או יושבי-ראש הסתדרות ציונית. לפי ההגדרה הזאת, הרצל הוא לא מגדולי האומה.

היו"ר אופיר פינס:

תכתוב "אבות הציונות".

יחזקאל לביא:

אם אותם אבות ציונות שנזכרים, היו נקברים בארץ, הם היו נקברים בהר-הרצל, כיוון שהם שייכים לקטגוריה.

חיים צ'סלר:

נכון, כי הרצל היה יושב-ראש הסוכנות הציונית.

היו"ר אופיר פינס:

אין לי בעיה שההגדרה תהיה רחבה, משום שאני רוצה שמרגע שרשות מקומית קבעה שם על שם פינסקר או על כל אחד אחר, שיהיה קשה לבטל את זה, שיצטרכו אישור מיוחד כדי לבטל שם כזה. אני לא רואה צורך להצטמצם בעניין הזה.

שלמה שהם:

ההצעה שלי היא לעשות משהו שאולי מחוקקים לא יסכימו לקבל אותו, אבל אני חושב שזה נכון, לכתוב "גדולי האומה", וממילא כל מקום שתהיה שאלה, תכריע ועדה של שרים או שיכריע בית-משפט.

אביטל שטרנברג:

אם יפנו אליהם.

היו"ר אופיר פינס:

יהיו חייבים לפנות.

חיים צ'סלר:

ביקשתי את רשות הדיבור מיושב-ראש הוועדה, חבר הכנסת אופיר פינס-פז, לגבי הנושא של החלפת שמות בבני-ברק. אני גר בגבעת-שמואל, ובני-ברק מעבר לרחוב. מה שמעבר לרחוב אצלי, כבר היה בעבר, אומנם אז לא דובר על מושג של גדולי האומה, דובר על דבר סמל, וזה רחוב "השומר". השומר בכל זאת מייצג משהו במדינה הזאת. בזכותם אנחנו נמצאים פה ובזכותם הגליל בידינו ובזכותם הרבה דברים אחרים, והפכו את שם הרחוב לרב קלמן.

היו"ר אופיר פינס:

נכון יש גם סמלים, לא רק שמות.

חיים צ'סלר:

שם היה מאבק, בזמנו אפילו היו שם מהומות.

היו"ר אופיר פינס:

צריך להגיד "שעלול לפגוע ברגשות הציבור". לא הייתי מציע לבטל שם של הרב שך, למשל, אם אני הייתי עכשיו ראש עיריית בני-ברק.

חיים צ'סלר:

אני מביע פה את דברה של התנועה הציונית. יש הרגשה של פגיעה מיותרת. אפילו חיים אברהם, אביו של החייל החטוף, שעכשיו עומדים להכריז שם של רחוב על שם הבן שלו, אמר לראש העיר שהיה אצלו: אתה עושה דבר שלא ייעשה, יש מאות רחובות בבני-ברק, שאין בעיה להחליף, למה דווקא את רחוב הרצל? אני שואל למה את רחוב הרצל? זה להכעיס לשמו. לכן, טוב עושה חבר הכנסת אופיר שהוא מציע הצעה, שתמנע באופן שרירותי מראשי ערים, וזה לאו דווקא לכיוון אחד או לכיוון שני, לא צריך לפגוע, לא בחרדים ולא בדתיים ולא בסמלי הציונות, אין צורך, כי יש מספיק מקום לכולם. יש רחוב הרקפות ורחוב הוורדים ורחוב התאנים בבני-ברק, לא כל הרחובות הם על שם אנשים.

שלמה שהם:

אז נהפוך את כל השמות של הפרחים לשמות של מתים.

חיים צ'סלר:

יכול להיות, אבל זה כבר ייקבע בהחלטה של הוועדה.

היו"ר אופיר פינס:

יש רשויות מקומיות בארץ שקיבלו החלטה שהם לא קוראים לשום רחוב על שם בן-אדם, בשום מקרה.

חיים צ'סלר:

פה מדובר על דבר ציבורי, וזה סתם פגיעה ברגשות הציבור.

אגב, יש מקרה שלישי בבני-ברק, ששמעתי עליו בטלוויזיה מתוך טיעון של אחד החרדים ששאלו אותו, הוא אמר: זה לא המקרה הראשון, גם את רחוב שרת - הוא היה ראש ממשלה, וזה לפי הקריטריונים שהיושב-ראש העלה - החליטו לשנות לרחוב הרב X.

העניין פה הוא עניין עקרוני. עיריית בני-ברק לא נהגה ברגישות המתבקשת, ואני חושב שזה היה מיותר וחייבים להגיב בעניין הזה.

העליתי הצעה לסדר היום בהנהלה הציונית, הישיבה נדחתה עקב הפגישה אצל ראש הממשלה, והיא תהיה בשבוע הבא, וגם שם הנושא הזה יעלה.

הרב שך, כבודו במקומו מונח, תרתי משמע, איש לא רוצה לפגוע בזכרו, רק שיכלו למצוא רחוב אחר.

היו"ר אופיר פינס:

אני חושב שהם פגעו בזכרו של הרב שך, הם עשו שימוש במת.

חיים צ'סלר:

הם עשו את זה בזמן השבעה, מי שמכיר את הדקויות.

חבר הכנסת אורלב, יושב-ראש ועדת החינוך, וחבר הכנסת שאול יהלום וחבר הכנסת נחום לנגנטל, שלושה חברי כנסת בכירים מהמפד"ל יצאו נגד זה.

היו"ר אופיר פינס:

בוודאי, הם תנועה ציונית.

חיים צ'סלר:

לא כולם. הרב יצחק לוי, למשל, לא יצא נגד זה. לא כולם בדיוק עור אחד במפד"ל.

שלמה שהם:

יש לי הצעה לפתור את הבעיה של ההגדרה. זה אולי יכביד קצת על ועדת השרים לטקסים וסמלים. הייתי מציע שכל שינוי של שם רחוב, יעבור טכנית לוועדה לטקסים וסמלים.

דורית ואג:

הם לא יעמדו בזה.

היו"ר אופיר פינס:

תכתוב "גדולי האומה", תשאיר את ההגדרה רחבה.

שלמה שהם:

"השומר", למשל, לא ייכנס לשם.

היו"ר אופיר פינס:

צריך לחשוב גם על סמלים. הקריטריון צריך להיות פגיעה ברגשות הציבור, כשיש חשש לפגיעה ברגשות הציבור, חובה לפנות כדי לקבל אישור.

חיים צ'סלר:

מה זה "פגיעה ברגשות הציבור" מבחינה משפטית?

שלמה שהם:

סעיף 105 לחוק הפלילי מדבר על היזק לציבור, וירדו על החוק הזה, אמרו שהוא כמו סוס פרא, שאתה מתחיל לרכב עליו ואתה לא יודע לאן אתה מגיע.

מצד שני, נניח שמועצה עשתה את זה, אז אפשר יהיה להגיש מחר בג"ץ, או לפנות לוועדה לטקסים וסמלים, ולהגיד: רבותי, תבטלו את זה, להוציא צו מניעה.

היו"ר אופיר פינס:

אני רוצה לנסות ולסכם.

שלמה שהם:

אני מציע שזה יחול גם על מבני ציבור, גנים ציבוריים, מתנס"ים, בתי-ספר ושכונות, ששמותיהם נקבעים על-ידי הרשות המקומית.

שינוי שם של גדולי האומה או שינוי שם של סמלים לאומיים, צריך לראות מה עושים עם ההגדרה, יהיו טעונים אישור של ועדת שרים לענייני טקסים וסמלים.

היו"ר אופיר פינס:

נצטרך לכתוב הגדרה מסוימת.

דורית ואג:

סמלי האומה זה מנורה ומגן-דוד, בזה זה נגמר.

היו"ר אופיר פינס:

אני מציע שתהיה שיחת התייעצות גם עם מנהל הוועדה לטקסים וסמלים.

דורית ואג:

צריך לפנות למזכירות הממשלה, אין מנהל ועדה.

היו"ר אופיר פינס:

צריך להתייעץ אתם לגבי הניסיון שלהם בתחומים אחרים.

שלמה שהם:

הוספנו נין.

היו"ר אופיר פינס:

החלנו על קביעה ושינוי של רחובות. החלטנו שלגבי המשפחה תהיה היוועצות, לגבי שינוי סמל או שם, זה אישור ועדת השרים לענייני טקסים וסמלים.

אני מעביר את הצעת החוק לקריאה שנייה ושלישית.

יוסף לפיד:

אני מבקש להוסיף את תמיכתי.

#### הצבעה

**אושר להעביר את הצעת חוק קביעת שמות רחובות וכיכרות (תיקוני חקיקה), התשס"ב-2001, בכפוף לשינויים שצוינו**

היו"ר אופיר פינס:

טומי לפיד, אני שמח שהגעת, בחוק של הרחובות קבענו חובת היוועצות, והוספנו דבר נוסף, שאם משנים שם של גדולי האומה או של סמלים לאומיים, צריך לבקש אישור של ועדת שרים לענייני טקסים וסמלים, לפני שרשות מקומית משנה שם. נגדיר סמלים לאומיים וגדולי האומה.

יוסף לפיד:

איך אתה מגדיר את גדולי האומה?

חיים צ'סלר:

קודם כול, מי שקבור בהר-הרצל: ראשי-ממשלה, נשיאים וראשי ההסתדרות הציונית.

היו"ר אופיר פינס:

יש עוד כמה קריטריונים. מבחינתי ההגדרה צריכה להיות רחבה.

יוסף לפיד:

אתה חושב שוועדת השרים לענייני טקסים וסמלים זה הפורום שצריך להכריע?

היו"ר אופיר פינס:

יש לך הצעה אחרת?

יוסף לפיד:

זה פורום פוליטי פר-אקסלנס.

דוד טל:

אני מציע להיזהר לעשות הבחנות. קראתי בדברי ההסבר "מאבק פוליטי". אני רוצה להביא דוגמה מהיכן שאני גר. היה רחוב בשם רחוב "העלייה", על שם העלייה, אני לא יודע אם זאת היתה העלייה הראשונה, השנייה או השלישית. מצא ועד השכונה בשיכון המזרח לנכון, שהייתי אז חבר בו, להחליף את שם הרחוב הזה לשם של אחד מחברי הוועד או אחד מהאנשים שהיו פעילים בשיכון המזרח לאורך זמן. ודאי שהיו מתנגדים.

היו"ר אופיר פינס:

זאת החלטה של מועצת העיר.

דוד טל:

זה נכון, אבל זה התחיל מלמטה.

השאלה, אם אקט כזה נתפס כמאבק פוליטי. יכול לבוא מישהו ולומר: האיש הזה היה ליכודניק, ולכן אתם, הליכודניקים, רוצים להנציח את שמו, ואתם הולכים לבטל שם של רחוב, שהוא יותר מאשר סמל במדינת ישראל. מצאו חברי הוועד שזה נכון וראוי, העבירו את הבקשה הזאת לעירייה. העירייה זה גוף פוליטי, יושבים שם אנשים פוליטיים, החליטו שזה נכון, והחליפו.

השאלה מי מאתנו יכול לקבוע היכן הגבול, מאבק פוליטי, לא מאבק פוליטי. אני מניח שיהיה תמיד אנשים שזה יפגע בהם שהחלפנו את שם הרחוב.

היו"ר אופיר פינס:

דוד טל, היוזמה להצעת החוק היתה בהקשר אחר לחלוטין. באה עיריית קרית-ארבע, והחליטה דווקא להנציח את יגאל אלון בקרית-ארבע, להשתמש בשמו להצדקת נושא ההתנחלויות. זה קומם אותי, אבל יותר מזה, זה קומם את המשפחה של יגאל אלון. הם צלצלו אלי ואמרו: איך זה יכול להיות שקוראים על שמו של יגאל אלון רחוב בקרית-ארבע, זה דבר שפוגע בנו, כואב לנו, מקומם אותנו. לכן הצעתי בחוק חובת היוועצות. אגב, אין כאן וטו. המשפחה לא יכולה להטיל וטו, אבל יש חובת התייעצות, צריך לשמוע את המשפחה, להקשיב לה, ואז לקבל החלטה. זה יחס אנושי אלמנטרי.

דוד טל:

אני לא מתנגד לזה. אבל ברגע שאיש הוא איש ציבור, הוא כבר הפסיק להיות איש של המשפחה.

היו"ר אופיר פינס:

אגב, דן מרידור סיפר בזמנו שבגין לא רצה שינציחו אותו ברחובות, לכן דן מרידור הציע לי היוועצות ולא וטו, כי בסופו של דבר, בגין, עם כל הכבוד למשפחה, הוא בכל זאת נכס ציבורי ולא רק נכס פרטי, ולכן היה תהליך של היוועצות, ובכל זאת היתה הסכמה, פה ושם, כן להנציח אותו ברחובות ראשיים.

יוסף לפיד:

אותי מטרידה ההגדרה של גדולי האומה, גם כאשר אתה מעביר את זה מגוף פוליטי אחד לגוף פוליטי אחר.

היו"ר אופיר פינס:

יש לך הצעה אחרת? אין לי מערכת אחרת.

שלמה שהם:

הבעיה שבמועצת העיר רואים את השיקול של העסקן המקומי הקטן.

היו"ר אופיר פינס:

אמרנו שאם מבטלים שם רחוב של איש גדולי האומה, כמו הרצל, כמו בן-גוריון, כמו בגין, מותר לרשות, אבל היא צריכה לקבל אישור מוועדת השרים לענייני טקסים וסמלים, לא כשקובעים. כשאתה קובע, אתה יכול לקבוע מה שאתה רוצה. כאשר אתה מבטל, אתה פוגע ברגשות.

דוד טל:

מה שבביתי שייך לי, לאשתי ולילדי, מה שבתוך עירי שייך לחברי מועצת העיר,לפרנסי העיר. מה שקשור למדינה בכלל, זה דבר אחר. אתה יכול לבוא ולומר שאם את מוזיאון הארץ על שם גנדי רוצים לשנות, זה משהו ממלכתי, שאולי ועדת השרים צריכה להחליט בזה.

יוסף לפיד:

צריך למנוע מצב שכל ארבע שנים, עם חילופי שלטון, יתחלפו שמות.

דוד טל:

זה לא קורה.

היו"ר אופיר פינס:

פה ושם זה קורה, וזה יקרה יותר, וזה חבל, זה פוגע ברגשות של כל הציבורים, זה לא רק ציבור זה או אחר.

דוד טל:

שום ועדת שרים לא תיתן את ידה לשום שינוי.

היו"ר אופיר פינס:

לא יהיה שינוי, זה לא נורא.

יוסף לפיד:

אני מסכים לחלוטין עם הכוונה שלך, אני רק חושב על המכניזם. הבעיה הכי קשה היא להגדיר מי אלה גדולי האומה.

חיים צ'סלר:

בהר-הרצל זה מוגדר.

היו"ר אופיר פינס:

אני בעד הגדרה רחבה, אני לא רוצה לפגוע ברגשות של שום סקטור בחברה הישראלית. אני לא רוצה שזה יבטל לאחר וההפך.

יוסף לפיד:

בחוקים צריך להגדיר דברים.

היו"ר אופיר פינס:

ביקשתי משלמה שהם שיתייעץ עם האנשים המקצועיים של ועדת השרים לענייני חקיקה, יש אנשים שעוסקים בזה. ביקשתי לנסח הגדרה שתהיה לה משמעות. אני מודה לכם.

**הישיבה ננעלה בשעה 10:40**